DIRETTIVA TAL-KUMMISSJONI 2009/121/KE
tal-14 ta’ Settembru 2009
li temenda, għall-fini tal-addattament tagħhom għall-progress tekniku, l-Annessi I u V tad-Direttiva 2008/121/KE tal-Parlament Ewropew u tal-Kunsill dwar l-ismijiet tat-tessuti
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva 2008/121/KE tal-Parlament Ewropew u tal-Kunsill tal-14 ta’ Jannar 2009 dwar l-ismijiet tat-tessuti (1), u b’mod partikolari l-Artikolu 15(1) tagħha,
Billi:
(1)
Id-Direttiva 2008/121/KE tippreskrivi r-regoli dwar l-ittikkettjar jew l-immarkar tal-prodotti fir-rigward tal-kontenut tagħhom ta’ fibra tessili, biex ikun żgurat li l-interessi tal-konsumatur ikunu b’hekk imħarsa. Il-prodotti tat-tessut jistgħu biss jitqiegħdu fis-suq fil-Komunità jekk ikunu jaqblu mad-dispożizzjonijiet ta’ dik id-Direttiva.
(2)
Fid-dawl ta’ sejbiet riċenti minn grupp ta’ ħidma tekniku, hu meħtieġ, għall-fini tal-addattament tad-Direttiva 2008/121/KE għall-progress tekniku, li l-fibra melamina tiżdied mal-lista tal-fibri stipulati fl-Annessi I u II ta’ dik id-Direttiva.
(3)
Id-Direttiva 2008/121/KE għandha għalhekk tiġi emendata skont dan:
(4)
Il-miżuri stipulati f’din id-Direttiva huma skont l-opinjoni tal-Kumitat dwar id-Direttivi dwar it-Twaħħil tat-Tikketti u l-Ismijiet tat-Tessuti,
ADOTTAT DIN ID-DIRETTIVA:
Artikolu 1
Id-Direttiva 2008/121/KE tiġi emendata kif ġej:
(1)
Fl-Anness I qiegħda tiżdied ir-ringiela 48:
“48.
Melamina
fibra magħmula minn massa ta’ mill-inqas 85 % makromollekuli ta’ derivattivi tal-melamina magħqudin b’nisġa għamla ta’ salib”
(2)
Fl-Anness V tiżdied l-annotazzjoni 48 li ġejja:
“48.
Melamina
7,00 ”
Artikolu 2
Traspożizzjoni
1. L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw ma’ din id-Direttiva sa mhux aktar tard mill-15 ta’ Settembru 2010. Għandhom jikkomunikaw minnufih lill-Kummissjoni t-test ta’ dawn id-dispożizzjonijiet u t-tabella ta’ korrelazzjoni bejn dawn id-dispożizzjonijiet u din id-Direttiva.
Meta l-Istati Membri jadottaw dawn id-dispożizzjonijiet, dawn irid ikun fihom referenza għal din id-Direttiva jew ikunu akkumpanjati b’referenza bħal din fl-okkażjoni tal-pubblikazzjoni uffiċjali tagħhom. L-Istati Membri għandhom jistabbilixxu kif għandha ssir din ir-referenza.
2. L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tal-liġi nazzjonali li jadottaw fil-qasam kopert minn din id-Direttiva.
Artikolu 3
Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
Artikolu 4
Din id-Direttiva hi indirizzata lill-Istati Membri.
Magħmul fi Brussell, l-14 ta’ Settembru 2009.